ངོ༽ ༈ «བསད་པ་དུག་གི་རལ་གྲིའི་སྦྱིན་སྲེག་དགྲ་བོའི་སྲོག་གཅོད་བཞུགས་སོ༔» མ་ཧཱ་གུ་རུ་བདུད་འདུལ་རྩལ་ལ་འདུད༔ «ལས་མཐའ་སྦྱིན་སྲེག་བྱ་བ་ནི༔ ཕུང་གསུམ་ཤུལ་ས་ལ་སྟེགས་བུ་བརྩེག༔ དུག་ཁྲག་རོ་སོལ་ཆག་གདབ་པའི༔ ནག་པོ་གྲུ་གསུམ་དབྱིབས་ཅན་བྱ༔ དེ་ལ་མ་ཏྲཾ་ས་གཞི་བྲི༔ ལྟེ་བར་ལྕགས་སྡིག་མགོ་དགུ་བྲི༔ དུག་ཤིང་སྣ་དགུའི་མེ་ཧཽམ་བརྩེག༔ ཁྲག་མཆོད་འོད་ཟེར་འབར་བ་དང་༔ ཏིལ་མར་ཡམ་ཤིང་རྫས་རྣམས་བསགས༔ ལིངྒ་བརྒྱའམ་དགུ་བྱས་རུང་༔ འབྲུ་ནག་ཟན་གྱི་དཔལ་གཏོར་བཤམ༔ ཧོམ་གཟར་ལ་སོགས་ཚང་བྱས་ནས༔ རང་ཉིད་ཞྭ་གོས་ནག་པོ་གྱོན༔ གདོང་ལ་ཁྲག་ཞག་ཚོམ་བུས་བརྒྱན༔ གཤིན་རྗེའི་ཕྱོགས་ལ་ཁ་བལྟས་ནས༔ རོལ་སྟབས་ཁྲག་འཐུང་ཚུལ་གྱིས་སྡོད༔ སྔོན་དུ་ལས་བྱང་སྔགས་ལ་བསྐྱལ༔ དང་པོ་རང་ཉིད་ལྷ་བསྐྱེད་ནི༔» ཧོཿ བདག་ཉིད་ཆེ་མཆོག་མ་ཧཱ་གུ་རུ་རབ་ཏུ་ཁྲོས་པའི་ངོ་བོ་བདུད་འདུལ་ཀཱི་ལ་ཡ་ཁྲོ་རྒྱལ་སྐུ་མདོག་མཐིང་ནག༔ ཞལ་དགུ་ཕྱག་བཅོ་བརྒྱད་ཞབས་ཀྱིས་གླིང་བཞིར་འགེངས་ཤིང་བགྲད་པ༔ རྩ་ཞལ་གསུམ་པོ་མཐིང་ལ་རྔམ་པས་བྱད་མ་གདུག་པའི་ཤ་ལ་དགྱེས་པ༔ གཡས་ཞལ་གསུམ་པོ་དཀར་ལ་བརྗིད་པས་ཕ་རོལ་གདུག་པའི་ཚེ་བསོད་འཇོམས་པ༔ གཡོན་ཞལ་གསུམ་པོ་དམར་ལ་གཏུམ་པས༔ དགྲ་བོ་བྱད་མའི་སྙིང་ཁྲག་ལ་རོལ་པ༔ དབུ་སྐྲ་དམར་སེར་འོག་མིན་གྱི་མཁའ་ལ་བསྐྱོད་ཅིང་ཐོད་སྐམ་གྱི་ཕྲེང་བ་དང་གདུག་པའི་བྱ་ཁྱུང་འཕྲོ་བ༔ རྟོག་མེད་ཡེ་ཤེས་ཀྱི་རྟ་དབུ་གསུམ་གྱིས་རྟ་སྐད་ནམ་མཁའ་ལ་སྒྲོག་པ༔ ཕྱག་གཡས་ཀྱི་དང་པོས་གྲི་གུག༔ གཉིས་པས་ན་རྡོ་རྗེ༔ གསུམ་པས་རལ་གྲི༔ བཞི་པས་གསལ་ཤིང་༔ ལྔ་པས་རྒྱུ་ཞགས༔ དྲུག་པས་གསང་རྔ༔ བདུན་པས་ཐོང་བཤོལ༔ བརྒྱད་པས་ཚངས་མགོ༔ དགུ་པས་འཁོར་ལོ་འཛིན་པའོ༔ ཕྱག་གཡོན་གྱི་དང་པོས་ཐོད་ཁྲག༔ གཉིས་པས་ཁ་ཊྭཱཾ༔ གསུམ་པས་ལྕགས་སྡིག༔ བཞི་པས་སྤུ་གྲི༔ ལྔ་པས་མདུང་ཐུང་༔ དྲུག་པས་མེ་ཞགས༔ བདུན་པས་ཙིཏྟ༔ བརྒྱད་པས་ཀླུ་མགོ༔ དགུ་པས་གསོད་བྱེད་ལས་ཀྱི་ཕུར་བུ་འདྲིལ་བ༔ སྐུ་སྟོད་ལ་ཞིང་ཆེན་གྱི་གཡང་གཞི་དང་སྦྲུལ་རིགས་ལྔས་ལྷུ་ཚིགས་བརྒྱན་པ༔ སྙན་གཡས་པར་ཁྱུང་ཆེན༔ གཡོན་པར་སེངྒེ་དང་སྐུ་ཡི་ཆ་ལ་དར་ནག་གི་ཅོད་པན་འཕུར་བ༔ ཁྲག་གི་ཐིག་ལེ༔ ཞག་གི་ཟོ་རིས༔ ཐལ་ཆེན་གྱི་ཚོམ་བུ༔ ཆུ་སྲིན་གྱི་སྟོད་གཡོགས༔ སྡིག་སྡོམ་གྱི་རྒྱན་འཕྱངས༔ རྡོ་རྗེའི་གོ་ཁྲབ་ལ་རུས་སྦལ་གྱི་སྐུ་རགས་བཅིང་ཞིང་༔ སྤུ་གྲིའི་སྒྲོ་གཤོག་བརྒྱངས་པས་རྒྱལ་བསེན་དམ་སྲི་བརླག་ཅིང་འཇོམས་པ༔ ཐོད་རློན་གྱི་ག་ཤལ༔ ཞིང་ལྤགས་ཀྱི་རྐེད་དཀྲིས༔ སྟག་ལྤགས་ཀྱི་ཤམ་ཐབས་རུས་པའི་རྒྱན་ལ་སོགས་པ་དུར་ཁྲོད་ཀྱི་ཆས་དུ་མས་བརྒྱན་པ༔ དེའི་པང་དུ་ཡུམ་ཙ་ཏི་མ་དམར་མོ་མེ་འོད་ཀྱི་གདོང་པ་ཅན་ཞལ་གསུམ་ཕྱག་དྲུག་པ་ཤིན་ཏུ་རྔམ་པ༔ གཡས་ཞལ་དཀར་བ༔ གཡོན་ཞལ་སྔོ་བ༔ དབུས་ཞལ་མཐིང་བ༔ སྤྱན་དགུས་སྡང་མིག་གིས་བགེགས་ལ་གཟིར་བ༔ དབུ་སྐྲ་དམར་སེར་མཁའ་ལ་བསྐྱོད་པའི་གསེབ་ནས་ཕག་ཞལ་ངུར་བ༔ ཐོད་སྐམ་གྱིས་བརྒྱན་ཅིང་དར་ནག་འཕུར་བ༔ ཕྱག་དང་པོ་གཉིས་ཀྱིས་གྲི་གུག་དང་ཐོད་ཁྲག༔ བར་པ་གཉིས་ཀྱིས་རལ་གྲི་དང་ནད་རྐྱལ༔ ཐ་མ་གཉིས་ཀྱིས་བེ་ཅོན་དང་རྒྱུ་ཞགས་འཛིན་པའོ༔ ཞིང་ལྤགས་དང་སྟག་ལྤགས་རུས་བའི་རྒྱན་འཕྱང་གིས་མཛེས་པ༔ ཐོད་རློན་གྱི་ག་ཤལ་འཕྱང་ཞིང་༔ ཞབས་གཉིས་ཀྱིས་ཡབ་ལ་འཁྲིལ་བ༔ ཐུགས་ཀྱི་ཀཱི་ལ་སྲས་བཞིས་བསྐུལ་བ༔ ཡབ་ཡུམ་རྣམས་ཀྱང་མེ་རི་སྨུག་ནག་འཁྲིགས་པའི་ཀློང་དུ་བཞུགས་པ༔ ཤར་དུ་གིང་ཆེན་བཞི༔ ལྷོ་རུ་སྲོག་བདག་བཞི༔ ནུབ་ཏུ་མ་མོ་བཞི༔ བྱང་དུ་ཤན་པ་བཞི༔ དེ་རྣམས་ཀྱང་ཕྱོགས་ཀྱི་སྒོ་ཆས་དང་སྙིང་ཞགས་འཛིན་པ་རྔམ་ཞིང་གཏུམ་པ་གཤིན་རྗེའི་ལས་བྱེད་ཀྱི་རྣམ་པ་ཅན་དུ་གསལ་བར་གྱུར༔ ཨོྃ་མ་ཧཱ་གུ་རུ་ཨརྩིག་ནིརྩིག་བཛྲ་ཙཎྜ་ཧེ་རུ་ཀ་བཾ་བཛྲ་བྷ་ར་ཧི་ཀྲོ་ཏི་ཀ་ལི་བཛྲ་ཀཱི་ལི་ཀཱི་ལ་ཡ་ཨ་ཡ་མ་དུ་རུ་ཙ་ཤ་ན་མཱ་ར་ཡ་གིང་ཀ་ར་གིང་ཀ་ར་ཡཀྴ་ཧུ་ལུ༔ ཡཀྴ་ཧུ་ལུ༔ རུ་ལུ་རུ་ལུ༔ མ་རུ་རྩེ་མ་རུ་རྩེ༔ རུ་ཏྲ་ནྲྀ་ཏྲི་ཧུ་ལུ་ཧུ་ལུ་མཱ་ར་ཡ་ཧཱུྃ་ཕཊ྄ཿ «ཅེས་བརྒྱ་རྩ་གཅིག་བཟླས་པས་གཟི་བྱིན་བསྐྱེད༔» «དེ་ནས་མདུན་དུ་ལྕགས་སྣོད་ནང་དུ་ལིངྒ་བཞག་ལ་དམིགས་བྱ་བསྐྱེད༔ རང་ཉིད་ཁྲོ་བོའི་ང་རྒྱལ་གྱིས༔» ཕཊ྄ཿ མདུན་དུ་འཆི་བདག་གཤིན་རྗེ་ནག་པོའི་བསད་ཁང་དུ༔ དམ་ཉམས་པའི་དགྲ་བོའི་ལུས་མྱ་ངན་གྱི་ཕྱག་རྒྱ་དགུ་དང་ལྡན་པ༔ སྡུག་བསྔལ་གྱི་སྨྲེ་སྔགས་དང་འོ་དོད་ཙེར་བ་བུ་ག་དགུ་ནས་ཁྲག་དང་ནད་རླངས་འཕྲོ་བ་ཞིག་ཏུ་གྱུར༔ «དེ་ནས་འགུགས་པ་ནི༔ སྤྲོ་ན་གདབ་ལས་ལྟར་གྱི་འགུགས་གཞུག་བྱས་ཀྱང་ལེགས༔» ཧཱུྃ༔ ན་མོཿ བླ་མ་མཆོག་གསུམ་རྩ་བརྒྱུད་རིག་འཛིན་དང་༔ ཡི་དམ་མཁའ་འགྲོ་ཆོས་སྐྱོང་དམ་ཅན་གྱི༔ མཐུ་དང་ནུས་པ་མྱུར་མགྱོགས་བདེན་ཚིག་གིས༔ སྤྱི་དགྲ་སྒོས་དགྲ་ཟུར་དགྲ་མྱུར་དུ་ཁུག༔ རྒྱལ་བསེན་དམ་སྲི་འབྱུང་པོའི་སྙིང་རྩ་སྡུད༔ གསོན་འདྲེ་ཕོ་གདོན་མོ་གདོན་རྣམས་སྒྲོལ༔ སྒབ་འདྲེ་དམ་སྲི་ཡུལ་འདྲེ་རྨང་ནས་ཕྱུངས༔ བསེ་རག་ཆུང་སྲི་རྨང་འདྲེ་རྩད་ནས་ཆོད༔ བདག་ལ་སྡང་བའི་ཕ་རོལ་བྱད་མ་དང་༔ བསམ་ངན་ལོག་སྦྱོར་འཚེ་བའི་བན་བོན་རིགས༔ མནན་གཏད་སྦྱིན་སྲེག་གཞན་མཐུས་བསྐུལ་བ་སོགས༔ དམག་སྣ་འཁྲུགས་པའི་སྣ་འདྲེན་མི་ཁ་སྡང་༔ ཁ་ཡོག་སྐུར་འདེབས་ངོས་བསྟོད་ལྐོག་ནས་སྨད༔ ཀ་ཆ་དཀོར་ནོར་འཕྲོག་ཅིང་སྲོག་ལ་སྡང་༔ བྱས་མེད་སྲོག་འཚེ་ཆགས་མེད་བུ་ལོན་བསྙགས༔ ལམ་ནས་སྒུག་ཅིང་དགྲ་གཤོམ་གནོན་བྱེད་རིགས༔ ད་ལྟ་ཉིད་དུ་གཟུགས་ལིང་འདི་ལ་ཁུག༔ སྐྱེས་བུ་གིང་ཆེན་སྡེ་བཞིའི་དུས་ལ་བབ༔ སྲོག་བདག་གནོད་སྦྱིན་མཆེད་བཞིའི་དུས་ལ་བབ༔ ལས་བདག་མ་མོ་རྣམ་བཞིའི་དུས་ལ་བབ༔ ཤན་པ་བཙན་རྒོད་རིགས་བཞིའི་དུས་ལ་བབ༔ ཡང་འཁོར་དྲེགས་པ་སྡེ་བརྒྱད་དུས་ལ་བབ༔ ཕོ་ཉ་ལས་ཀྱི་དམག་ཚོགས་སྐར་ལྟར་འཁྲུགས༔ ལས་བྱེད་ཁྱོད་ལ་བཅོལ་ཞིང་གཉེར་བའི་ལས༔ ཕ་རོལ་བྱད་མ་དམ་ཉམས་སྡིག་ཅན་འདི༔ ཤྭ་ལྟར་བྲོས་ན་ཁྱི་ལྟར་དེད་ལ་ཤོག༔ ལུག་ལྟར་བྲོས་ན་སྤྱང་ལྟར་དེད་ལ་ཤོག༔ ཉ་ལྟར་བྲོས་ན་སྲམ་ལྟར་དེད་ལ་ཤོག༔ བྱིའུ་ལྟར་བྲོས་ན་ཁྲ་ལྟར་དེད་ལ་ཤོག༔ ཤ་རྩས་ལག་དམར་དེད་པ་ཅི་བཞིན་དུ༔ གཟུགས་ཀྱི་ལིངྒ་འདི་ལ་མྱུར་དུ་ཁུག༔ གཅེར་བུ་ཤན་པའི་དམག་ཚོགས་མཐུ་མ་ཆུང་༔ ད་ལྟ་ཉིད་དུ་འགུགས་པའི་ཕྲིན་ལས་མཛོད༔ བྷྱོ་བྷྱོ་གིང་མ་མོ་རཀྴ་ཧུ་ལུ་དུཥྚཱཾ་རུ་ཏྲ་ཨ་ཀརྵ་ཡ་ཛཿ «ཞེས་ཡང་ཡང་དགུག་ཅིང་དྲག་སྔགས་རྒྱུད་ལྟར་མཐུ་བསྒྲུབ་ན་འགུགས་སྔགས་བཟླ༔ རྟགས་རྫོགས་ནས་ཐུན་གྱིས་བྲབ༔ ལས་མཐའ་ཕྲན་བུ་ལྟར་ན་བརྒྱ་ཕྲག་ཙམ༔ སྐབས་སུ་ཐུན་གྱིས་བརྡེག་པ་ནི༔» ཧཱུྃ༔ ལྡོག་མེད་ཁྲོ་བོ་ཉུངས་དཀར་ཐུན༔ དམར་ནག་མ་མོ་ཁྲག་གི་ཐུན༔ ཚེ་ཐུན་གཤིན་རྗེས་དམོད་པའི་རྫས༔ དུག་ཐུན་འཆི་བདག་བུ་ཡུག་འཚུབས༔ མཚོན་ཐུན་ཚྭ་ཚྭ་སི་ལི་ལི༔ རྡོ་ཐུན་རྦབ་རྒོད་ཤ་ར་ར༔ མེ་ཐུན་དབལ་ཁ་ལམས་སེ་ལམ༔ སྐམ་ཐུན་བུ་ཡུག་ཚུབས་སེ་ཚུབ༔ རློན་ཐུན་དུག་རླངས་ཆི་ལི་ལི༔ དམོད་པའི་དྲག་སྔགས་འུ་རུ་རུ༔ ལྡོག་མེད་དྲག་པོའི་ཐུན་རྫས་ཀྱིས༔ ཆག་ཆེ་དམ་ཉམས་དགྲ་ལ་ཕོབ༔ བྱད་མ་ཐལ་བ་རྡུལ་དུ་རློག༔ «ཐུན་སྔགས་བཟླ་ཞིང་དུས་དྲུག་ཏུ་ཐུན་གྱིས་བྲབ༔ མཐུ་སྒྲུབ་པ་མ་ཡིན་ན༔ བསྒྲལ་རྗེས་སུ་ཐུན་གྱིས་བརྡེག༔» «དེ་ནས་བསྒྲལ་བ་ནི༔» ཧཱུྃ༔ སྲས་མཆོག་ལས་ཀྱི་ཕུར་བུ་འདིའི༔ མགོ་བོ་རྒྱ་མདུད་གཞལ་ཡས་ཁང་༔ འཆང་བཟུང་སྡེ་བརྒྱད་འགྱུ་བའི་ཡུལ༔ ཆུ་སྲིན་ཕོ་ཉ་འཚོགས་པའི་གནས༔ ཟུར་གསུམ་ཤན་པ་རྒྱུག་པའི་ལམ༔ ལྡོག་མེད་ཡིན་ནོ་མཐུ་མ་ཆུང་༔ བསྲུང་ཕྱིར་སྤྱི་བོར་ལན་གསུམ་བསྐོར༔ བཟློག་ཕྱིར་རྐེད་པར་ལན་གསུམ་བསྐོར༔ བསྒྲལ་ཕྱིར་མདུན་དུ་ལན་གསུམ་བསྐོར༔ གདབ་ཕྱིར་དྲག་པོར་ལན་གསུམ་བསྒྲིལ༔ དམ་ཉམས་དགྲ་བོ་ལས་ངན་གྱི༔ དབང་པོ་ལྔ་ལ་ཀཱི་ལ་ཡ༔ བྱད་མ་ལྷ་སྲུང་རྟེན་དང་ཕྲོལ༔ མྱུར་དུ་སྒྲོལ་བའི་ཕྲིན་ལས་མཛོད༔ «ཅེས་གདབ་སྔགས་བཟླས་ཤིང་མྱུར་དུ་བསྒྲལ་བར་བྱ༔ དེ་ནས་རལ་གྲིས་གཏུབ་པ་ནི༔» ཧཱུྃ༔ འཆི་བདག་ནག་པོས་རལ་གྲི་ཐོགས༔ བྱད་མ་གཏུབས་ཤིག་གཉེན་པོ་ཆེ༔ དམ་ཉམས་དགྲ་བགེགས་འདི་ཉིད་ཀྱི༔ མགོ་སྙིང་ནང་རོལ་ཕྲོལ་བར་གྱིས༔ བྱད་མ་རྡུལ་ཕྲན་བཞིན་དུ་ཤིགས༔ ཨོྃ་ཡ་མཱནྟ་ཀ་དགྲ་བོའི་སྲོག་ལ་ཧུར་ཐུམ་རྦད་ཡ༔ «ཞེས་བཟླས་ཤིང་དུམ་བུར་གཏུབ༔ དེ་ནས་ཞལ་བསྟབ་མེ་ཧོམ་དུ་བྱེད་པ་ལ༔ མདུན་དུ་དུག་ཧོམ་དེ་ཉིད་འཆི་བདག་ལས་ཀྱི་གཤིན་རྗེར་བསྐྱེད་པ་ནི༔» ཕཊ྄ཿ མདུན་དུ་འཆི་བདག་ལས་ཀྱི་ཕོ་བྲང་དམར་ནག་འཇིགས་སུ་རུང་བ༔ དེའི་དབུས་སུ་སྲོག་བདག་ཧད་པོ་ནག་པོ་ཤིན་ཏུ་ཁྲོས་པའི་ངོ་བོ༔ གནམ་ལྕགས་མེའི་སྡིག་པ་དམར་པོ་ཁ་དགུ་མགོ་དགུ་རྭ་བཅོ་བརྒྱད་པ་ལུས་ཐམས་ཅད་ཁ་དང་མིག་གིས་གང་བ་གཤིན་རྗེ་ཁྲམ་ཐོགས་ཀྱི་བུ་ཡུག་འཚུབས་པ༔ དུག་གི་རླངས་པས་དཔག་ཚད་བཅུ་དྲུག་ཏུ་ཁྱབ་པ༔ བསྐལ་པའི་མེ་དམར་ནག་ཏུ་འབར་བ་ཤིན་ཏུ་འཇིགས་པའི་ཁ་གདངས་པ༔ དེའི་ལྟེ་བར་ཁ་ཐུན་གྱི་ཀླུ་བདུད་ནག་པོ་ཆུ་སྲིན་གྱི་མགོ་བོ་ཅན་ལ་རུས་སྦལ་གྱི་གཟུགས་ཡོད་པ༔ མཛེ་ནད་ནག་པོའི་ཚ་ཟེར་འཕྲོ་བ༔ དེའི་ལྟོ་བར་དགྲ་བོའི་རྣམ་ཤེས་དབང་པོ་འགུགས་པའི་རང་བཞིན་ཅན་དུ་གྱུར༔ «དེ་ནས་བསྐུལ་ཞིང་བསྲེག་པ་ནི༔» ཧཱུྃ༔ ལས་མཁན་འཆི་བདག་ཁྲོས་པའི་སྐུ༔ ཕོ་ཉ་ལྕགས་སྡིག་མཐུ་བོ་ཆེ༔ སྐུ་མདོག་དམར་ནག་རྔམ་པ་ལ༔ ནད་ཡམས་དུག་རླངས་ཆི་ལི་ལི༔ མུན་ཐུན་བུ་ཡུག་ཚུབས་སེ་ཚུབ༔ མེ་ཟེར་མཚོན་ཆ་ཝ་ལ་ལ༔ ཤ་ཁྲག་སྲོག་ལ་རྔམ་པ་པོ༔ དམ་ཉམས་དགྲ་བོ་ལས་ངན་འདི༔ འཆི་བདག་ཁྱོད་ཀྱི་ཞལ་དུ་གཏད༔ བྱད་མ་བན་བོན་སྔགས་པ་རྣམས༔ བསྟན་ལ་སྡང་ཞིང་གདུག་པའི་ཚོགས༔ རྒྱལ་བསེན་དམ་སྲི་འདྲེ་རྒོད་རྣམས༔ འཆི་བདག་ལྕགས་སྡིག་ཞལ་དུ་ཐོབ༔ སྲོག་བདག་ཀླུ་བདུད་ཞལ་དུ་ཐོབ༔ ཉེས་ཅན་དགྲ་བོ་ཤོར་ར་རེ༔ ལྷག་མ་མེད་པར་བཞེས་སུ་གསོལ༔ «ཞེས་རྩ་སྔགས་དང་བཅས་པས་བསྲེག༔» «དེ་ནས་ལིངྒ་བྲི་ཐབས་ནི༔ དུག་ཤོག་གམ་ནི་རོ་རས་ལ༔ དུག་སྣ་དགུ་དང་གྲི་ཁྲག་གིས༔ ལིངྒ་དབང་པོ་ཚང་བ་ལ༔ སྤྱི་བོར་ནན་དང་རྣ་བར་འོན༔ མིག་ལ་ལོང་དང་ཁ་ལ་ལྐུགས༔ ཡན་ལག་ཛཿཧཱུྃ་བཾ་ཧོ་ཞེས༔ ཚིགས་སུ་ཆག་དང་མངལ་དུ་སྐམ༔ སྙིང་ཁར་མིང་དང་ལྟེ་བར་རུས༔ གསང་བར་ལོ་ཤིང་སྤར་མེ་དང་༔ ལས་ཀྱི་དུག་སྤྲུལ་དཀར་ནག་གཉིས༔ གསང་གནས་ནས་ཐོན་སྤྱི་བོར་ཞུགས༔ སྙིང་གི་དཀྱིལ་དུ་འཁྲིལ་བར་བྱ༔ སྦྲུལ་གྱི་ཁོག་པར་སྔགས་འདི་བྲི༔» ནཱ་ག་ཁ་ཐུན་ནག་པོ་དགྲ་བོ་ཧུ་ལུ་ཡ་ཁུག་ཛཿ «སྙིང་ཁར་སྔགས་འདི་བྲི༔» «ཕྱི་རོལ་ཛ་ཁྲམ་སྦྲུལ་གྱིས་བཅིང་༔ ཡང་ན་ཡུགས་སའི་སྐྲ་ཡིས་བཅིང་༔ ལ་ཆའི་བུམ་པའི་ནང་དུ་གཞུག༔ ཡང་ན་རྫ་ཡི་རུས་སྦལ་ཤེས༔ འབྱུང་བ་ལྔ་ནི་གང་གཏད་ཀྱང་༔ དུས་ཚོད་འགྱུ་ལྡོག་དག་དང་བསྟུན༔» «དེ་ནས་ལིངྒ་བསྲེགས་པའི་ཐལ་མེ་ཆ་གསུམ་དུ་བགོས་ཏེ༔ ཆ་གཅིག་ལམ་རྒྱ་གྲམ་དུ་མནན༔ ཆ་གཅིག་སྒོའི་ཐེམ་པའི་འོག་ཏུ་མནན༔ ཆ་གཅིག་ལྷ་འདྲེ་དྲག་པོ་རྒྱུ་གསང་དུ་མནན༔ དེ་རྣམས་གླང་གི་རྭ་གཡས་པ་མཛོ་རྭ་དང་༔ གཅན་གཟན་གྱི་ཐོད་པར་བསྲེག༔ ཐལ་བླུགས་རེ་བས་ཁ་གཅོད༔ སྣར་མ་དགུ་བསྒྲིལ་གྱིས་བསྡམ་པར་བྱ༔ མནན་པའི་ས་མི་མཐོང་བར་བྱ༔ སྒོ་ཐེམ་འོག་ཏུ་མནན་ནས༔» ཧཱུྃ༔ གཙུག་ལག་ཆོས་འཁོར་གཉན་གྱི་བདག༔ སྲོག་བདག་དཔེ་དཀར་རྒྱལ་པོ་ཁྱོད༔ མ་ཐོགས་གནས་འདིར་མྱུར་དུ་བྱོན༔ དམར་གྱི་གཏོར་མ་འདི་བཞེས་ལ༔ དམ་ཉམས་དགྲ་བོ་ལས་ངན་འདི༔ གཏད་དོ་མ་ཤོར་ཕྲིན་ལས་མཛོད༔ སྙིང་རླུང་སྨྱོ་འབོག་སྣ་ཚོགས་ཐོངས༔ སྔོན་ཚེ་སློབ་དཔོན་བཀའ་མ་བཅག༔ ད་ལྟ་སྔགས་འཆང་དམ་མ་བཀྲལ༔ དུས་ལ་བབ་བོ་ས་མ་ཡ༔ གིང་ར་ཙ་དགྲ་བོ་ཀ་ཝ་ཙི་སཏྭཾ་བྷ་ཡ་ནན༔ ཛ་རྦད་ཛཿ «ཞེས་སྔགས་ཤིང་གཏད༔» ས་མ་ཡ༔ «དེ་ནས་ཀླུ་ལ་གཏད་པ་ནི༔» ཧཱུྃ༔ རྒྱ་མཚོ་མེར་བའི་ནང་ཤེད་ནས༔ འཆི་བདག་ནཱ་ག་ཁ་ཐུན་ཁྱོད༔ མ་ཐོགས་མྱུར་དུ་གནས་འདིར་བྱོན༔ གསེར་སྐྱེམས་གཏོར་མ་འདི་བཞེས་ལ༔ བྱད་མ་དམ་ཉམས་སྡིག་ཅན་འདི༔ ནག་པོ་ཀླུ་བདུད་ཁྱོད་ལ་གཏད༔ མཛེ་ནད་སྣ་དགུས་འཇོམས་པར་གྱིས༔ འཛིན་ཤེས་གཏོང་མི་ཤེས་པ་པོ༔ སྔོན་ཚེ་སློབ་དཔོན་བཀའ་བཞིན་དུ༔ དགྲ་བོ་མ་ཤོར་ས་མ་ཡ༔ ནཱ་ག་ཁ་ཐུན་ནག་པོ་དགྲ་བོ་ཧུ་ལུ་ཡ་ཀ་ཝ་ཙི་ནན་ཛ་རྦད་ཛཿ «ཞེས་སྔགས་ཤིང་གཏད༔» ས་མ་ཡ༔ «དེ་ནས་ལམ་རྒྱ་གྲམ་དུ་ལྷ་འདྲེ་དྲག་པོ་རྒྱུ་བའི་སར་གནོན་པ་ནི༔ ས་བདག་གམ་གང་རུང་དུ་གཤིན་རྗེ་དང་ཡུལ་བདག་འདོགས༔» ཧཱུྃ༔ རིམ་པ་དགུ་ཡི་མངའ་བདག་པོ༔ འཆི་བདག་ལས་ཀྱི་གཤིན་རྗེ་ལ༔ ལྷ་སྲིན་ཡུལ་འདྲེའི་འཁོར་གྱིས་བསྐོར༔ ཀླུ་གཉན་ས་བདག་བྲན་དང་བཅས༔ མ་ཐོགས་གནས་འདིར་མྱུར་དུ་བྱོན༔ ཤ་ཁྲག་གསུར་མཆོད་འདི་བཞེས་ལ༔ དམ་ཉམས་དགྲ་བོ་ལས་ངན་འདི༔ འཆི་བདག་ལྷ་སྲིན་གཤིན་རྗེར་གཏད༔ སྨྱོན་པ་ལག་རིང་དུས་ལ་བབ༔ ས་བདག་མིག་དགུའི་དུས་ལ་བབ༔ གཤིན་རྗེ་སྨྱོ་བྱེད་དུས་ལ་བབ༔ འདྲེ་ར